钦定古今图书集成/历象汇编/岁功典/第085卷 > 《遵生八笺》 > 十一月事忌
## 钦定古今图书集成/历象汇编/岁功典/第085卷 > 《遵生八笺》 > 十一月事忌

《纂要》曰：“是月勿食龟鳖肉，令人水病。勿食陈脯。勿食
鸳鸯，令人恶心。勿食生菜，发宿疾。勿食生韭，多涕唾。
勿食黄鼠，损神气。勿食虾蚌带甲之物。勿食獐肉，动
气。勿食火焙肉食。”

又曰：“是月十二日、二十二日忌裁衣交易。”

《翰墨全书》曰：“是月二十五日为掠剩大夫忌，勿犯交
姤，凶。至后十日，夫妇当戒容止。”

《千金翼》曰：“冬至后庚辛日，不可交合，大凶。”

又曰：“勿枕冷石铁物，令人目暗。”

又曰：“初四日勿责谴下人，大忌。”

又曰：“十一日不可沐浴，勿以火炙背。”

又曰：“勿食螺蛳螃蟹，损人志气，长尸虫。”

《云笈七签》曰：“二十日不宜远行，二十三日不可问疾，
不用子日犯月建，作事不吉。”

又曰：“仲冬肾气旺，心肺衰，宜助肺安神，调理脾胃，无
乖其时。勿暴温煖，勿犯东南贼邪之风，令人多汗，腰
脊强痛，四肢不通。”

===十一月修养法===仲冬之月，寒气方盛，勿伤水冻，勿以炎火炙腹背，毋
发蛰藏，顺天之道。卦《复》，复者，反也。阴阳于下，以顺上
行之义也。君子当静养以顺阳生，是月生气在戌，坐
卧宜向西北。

孙真人《修养法》：“是月肾脏正旺，心肺衰微，宜增苦味，
绝咸，补理肺胃，闭关静摄，以迎初阳，使其长养，以全
吾生。”